Broj: 711-I-844-P-99/22-03-19

Zagreb, 22. ožujka 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev** **Milene Kostović, voditeljice pravne i kadrovske službe Javne ustanove Nacionalni park Brijuni**,na 164. sjednici održanoj dana 22. ožujka 2022.g. daje sljedeće

**OČITOVANJE**

1. **Sukladno članku 3. stavku 1. podstavku 61. ZSSI-a, Marno Milotić se povodom obnašanja dužnosti vršitelja dužnosti Javne ustanove Nacionalni park Brijuni** **smatra obveznikom ZSSI-a te je dužan pridržavati se odredbi navedenog Zakona.**
2. **Ukoliko bi obveznik Marno Milotić poduzeo radnje kojima bi u primjerenom roku nakon stupanja ZSSI/21-a na snagu razriješio okolnost obnašanja dužnosti iz točke I. izreke, na njega se ne bi primjenjivale odredbe navedenog Zakona.**

Obrazloženje

Zahtjev za davanjem očitovanja Povjerenstva podnijela je Milena Kostović, voditeljica pravne i kadrovske službe Javne ustanove Nacionalni park Brijuni. U Povjerenstvu zahtjev je zaprimljen 10. veljače 2022. pod poslovnim brojem 711-U-2575-P-99/22-01-1, povodom kojeg se vodi predmet broj P-99/22.

Člankom 3. stavkom 1. podstavkom 61. ZSSI-a propisano je da su ravnatelji javnih ustanova za upravljanje nacionalnim parkovima, parkovima prirode i/ili drugih zaštićenih dijelova prirode obveznici u smislu ZSSI-a.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se sadržaj zahtjeva odnosi na tumačenje odredbe ZSSI-a, stoga Povjerenstvo povodom podnesenog zahtjeva daje očitovanje na sljedeći zahtjev podnositeljice.

U zahtjevu podnositeljica postavlja upit jesu li i vršitelji dužnosti ravnatelja javnih ustanova za upravljanje nacionalnim parkovima također obveznici ZSSI-a, imajući u vidu da je vršitelj dužnosti ravnatelja Javne ustanove Nacionalni park Brijuni imenovan u listopadu 2021.g. nakon obustave javnog natječaja i to na razdoblje do provedbe javnog natječaja za izbor i imenovanje ravnatelja.

Nadalje, podnositeljica je dana 15. veljače 2022.g. podnijela dopunu zahtjeva za očitovanje u kojoj navodi da je Marno Milotić imenovan odlukom Ministarstva gospodarstva i održivog razvoja KLASA: 011-01/21-01/706, URBROJ: 517-14-1-21-1 od 4. listopada 2021.g., za vršitelja dužnosti ravnatelja Javne ustanove Nacionalni park Brijuni do provedbe javnog natječaja. Isto tako, podnositeljica postavlja upit s kojim danom Marno Milotić, kao vršitelj dužnosti, postaje obveznikom ZSSI-a te za koji datum dostavlja imovinsku karticu.

 Povjerenstvo ističe kako je člankom 3. stavkom 1. i 2. propisano tko su sve obveznici ZSSI-a te je člankom 3. stavkom 1. podstavkom 61. ZSSI-a navedeno da su to, između ostalog, i ravnatelji javnih ustanova za upravljanje nacionalnim parkovima. Povjerenstvo ističe kako su se navedeni obveznici dužni pridržavati svih odredbi ZSSI-a.

 Uvidom u sudski registar Trgovačkog suda u Pazinu, utvrđeno je da je pod brojem MBS: 040058513 upisana Javna ustanova Nacionalni park Brijuni čiji je jedini osnivač Republika Hrvatska, a kao osoba ovlaštena za zastupanje upisan je Marno Milotić koji ustanovu, kao vršitelj dužnosti ravnatelja, zastupa samostalno i pojedinačno.

Člankom 37. Zakona o ustanovama („Narodne novine“, broj 76/93., 29/97., 47/99. i 35/08. i 127/19.) propisano je da je ravnatelj voditelj ustanove koji organizira i vodi rad i poslovanje ustanove, predstavlja i zastupa ustanovu, te poduzima sve pravne radnje u ime i za račun ustanove.

Člankom 43. Zakona o propisano je da će se natječaj ponoviti, ako se na raspisani natječaj nitko ne prijavi ili nitko od prijavljenih kandidata ne bude izabran, te da će do imenovanja ravnatelja ustanove na temelju ponovljenog natječaja imenovati vršitelj dužnosti ravnatelja ustanove, ali najduže do godinu dana.

Prvenstveno se utvrđuje da je Povjerenstvo na 160. sjednici održanoj 17. veljače 2022. razmatralo predmetni zahtjev Milene Kostović.

Nakon zaprimanja većeg broja identičnih zahtjeva za mišljenjem drugih vršitelja dužnosti ravnatelja ustanova, čiji ravnatelji u trenutku imenovanja, odnosno izbora nisu bili zakonski obveznici, već su to postali tijekom obnašanja dužnosti, u svrhu ujednačavanja prakse te određivanja kriterija kada se zatečeni obnašatelji dužnosti smatraju obveznicima, ponovno se pristupilo razmatranju svih zaprimljenih mišljenja u takvim situacijama.

Iako se radi o dužnosti koja se obnaša u kraćem razdoblju, u pravilu do godine dana, Povjerenstvo tumači da vršitelj dužnosti ravnatelja ustanove ima sva prava i ovlasti ravnatelja ustanove imenovanog temeljem provedenog javnog natječaja te da ga se upisuje u nadležni sudski registar kao i ravnatelja ustanove.

Naime, vršitelj dužnosti ustanove imenuje se kako bi se osigurao nesmetan kontinuitet u radu ustanovu do imenovanja ravnatelja ustanove po redovitoj proceduri u javnom natječaju, pri čemu ne postoje zakonske zapreke da se ista osoba imenuje za vršitelja dužnosti više od jednom te da istu dužnost obnaša i kroz dulje vremensko razdoblje.

Stoga Povjerenstvo zaključuje da je vršitelj dužnosti ravnatelja ustanove obveznik u smislu odredbe članka 3. stavka 1. podstavka 61. ZSSI/21-a od dana njegova stupanja na snagu, te ga obvezuju zabrane i ograničenja propisana tim Zakonom, na istovjetan način na koji se na ravnatelja ustanove koja upravlja zaštićenim područjem prirode primjenjuju odredbe tog Zakona.

Obveznik će podnijeti imovinsku karticu sa stanjem imovine na dan 19. veljače 2022., jer je tada proteklo 30 dana od dana donošenja pravilnika iz članka 59. stavka 1. ZSSI/21-a.

Međutim, Marno Milotić u trenutku imenovanja na dužnost vršitelja dužnosti ravnateljaJavne ustanove Nacionalni park Brijuni nije bio obveznik, već je to postao 25. prosinca 2021., kada je stupio na snagu ZSSI/21, kojim je proširen krug zakonskih obveznika tako da obuhvaća i ravnatelje ustanova koje upravljaju parkovima prirode.

Stoga se u trenutku prihvaćanja imenovanja na ovu dužnost na njega nisu odnosile obveze, zabrane i ograničenja propisane odredbama prethodnog Zakona o sprječavanju sukoba interesa („Narodne novine“ broj 26/11., 12/12., 126/12., 48/13, 57/15. i 98/19.), niti je tada mogao znati ili imati razumno očekivanje da će postati obveznik, slijedom čega nije ni pristao da ga obvezuju odredbe ZSSI/21-a.

Stoga, ukoliko bi Marno Milotić poduzeo radnje kojima bi u primjerenom roku nakon stupanja ZSSI/21-a na snagu razriješio okolnost obnašanja dužnosti vršitelja dužnosti ravnateljaJavne ustanove Nacionalni park Brijuni (npr. podnošenje ostavke, neprijavljivanje na javni natječaj za izbor direktora u redovnoj proceduri i dr.), na njega se povodom obnašanja iste ne bi primjenjivale odredbe navedenog Zakona.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Podnositeljici, putem e-maila
2. Objava na internetskoj stranici Povjerenstva
3. Pismohrana